钦定古今图书集成/明伦汇编/交谊典/第048卷 > 《贺新郎》〈谢袁履善惠酒〉明·王世贞
## 钦定古今图书集成/明伦汇编/交谊典/第048卷 > 《贺新郎》〈谢袁履善惠酒〉明·王世贞

天意归风雨。到如今、缓红舒翠，一番重起。况更索居
无一事，镇日琴书而已。待醉也、如何得醉。多谢白衣
能远致，把葛巾、忙卸科头倚。胸磊块，故应洗。琼膏
漫入清尊细似当年掌。分茎露、雪消春水。试折荷筒
充覂驾，凭借曲生为驭。直引到、华胥路里。遮莫归来
问名姓，道清真、袁粲频为主。天下事，任公耳。

《楚词》：“折疏麻兮瑶华，将以遗于离居。”

齐谢朓《思归赋》，“养以虚白之气，悟以无生之篇，岂加
璧之赠可动，执珪之位能缠。”

唐·王勃，为人《与蜀城父老书》：“投心季子，遥存素纻之
恩；援手应侯。先立绨袍之赠。”

满纸千金。《送芍药启》：“看傍砌之花，倚残夜月；咏翻阶
之药，喜对春风。远依朱幕之辉，敬效彩篮之献。玉盂
累萼，愧非东武之佳名；金蕊绕腰，好继扬州之盛事。”
《送牡丹》：“国色天香，娇舞敛杨妃之态，姚黄魏紫，巧妆
带西子之痕。一枝宜贮于锦窠，数本聊呈于绮席。不
许狂蜂占断，休教野鹿衔来。”

《送荷花》“解语佳人，娇倚翠妆羞晓日。凌波仙子，轻浮
罗袜步香风。遣供紫橐之吟，聊助碧筒之饮。”

《送桂花》“影上玉阑干，飘洒凉生夜月；花开香世界，婆
娑暗逗秋风。一枝聊贡于郄林，三种预占乎天榜。”
《送菊花》“黄花浥露，佳怀足慰于东篱。紫萼凌霜，上寿
允宜于甘谷。聊贡秋英之翠，当坚晚节之香《送竹》“玳瑁新匀，渭亩清阴潇洒，琅玕半吐，淇园黛色
参差。此时凤尾移分，剧饮将追乎六逸。他日龙孙看
长，胜游更”继乎七贤。

《送茶》夜白凝烟，不数枪旗垂脚；寒炉烹雪，何须纱帽
笼头。敬呈天上月团，请试人间泉水。

《送酒》酿成竹叶，小槽待压胡姬。醪熟松花，邻瓮堪容
《吏部》。一斗聊将鲁薄，三杯幸勿仪疏。笑指东园，欲继
元亭。问字醉横西榻，不须白眼看人。

《送剑》色涵秋水冷，床头欲吼蛟龙。光动夜星寒，匣底
常鸣风雨。愧我久无侠气，知君甚有雄心。解以赠之，
冀其勗尔。

《送纸》玉板云浮“锦绣题来诗句好，冰纹雪净珠玑染
出墨花新，因君价重。三都聊尔制奇。十样少供挥洒，
一任卷舒。”

《送笔》“李白花生，云雾常浮玉管；江淹藻丽，龙蛇竞走
银笺。君虽作定远之投，我欲效元常之阁。敬供十矢，
聊助一床。”

《送墨名重元香》冷涨松烟浮月晕声蜚乌玉，寒磨花
露散天香。想盈袖手之思，更助濡头之兴。少陈一笏，
聊伴五车。

《送砚鸲》眼水涵清，掩映半规学海；马肝云带润，依稀
千丈词源。文武何殊，卒致赵来之弃。功名攸系，宁为
桑翰之穿。谨贡一枚，用尘片席。虽曰乏文于金线，尚
祈留用于玉堂。

《送扇》“六角书来，凉动齐纨镂月九华制就，轻挥蜀锦
裁云。人情莫问弃捐，吾意冀登怀袖。遣成一握，幸鉴
五离。”

《送香》缥缈博山细袅半帘明月氤氲沉水清飘一缕
轻烟芳名夙重于百和。微息儹陈乎二品鼻臭幸通
浊世。日含永侍光明

《送竹夫人》剖心折肝，陈数条之风骨；自顶至踵，无一
节之瑕疵。诚为佳器，驰献榻前。尚冀保抱携持，不忘
五夜之欢；辗转反侧，尚栉四方之风耳。

《送画》卧盘礡处，悠然兴至。起作《高松瀑布》，今献足下。
悬之高斋，酷暑能生凉否？

《送梅花》，“南枝未老。窈窕横斜，有玉人倚醉之态。遣似
庵前，香雪满林，花底流莺，时时扰眠。此中佳句，尚有
琼瑶报我也。”

《送枕簟岭南客归》“遗我一枕一簟，龙具中何以文为。
转贡足下欹琥珀，任教黑甜展琅玕。何嫌清梦，雅称
高卧于百尺楼间。”

《送笋》物不评，素腴得时则珇。竹胎虽清，味乎志节尽
是可人。谨馈足下，亦堪代肉。味不咽渭川于在胸，谁
宜喷案。戛玉版于借箸，自爱加餐。
送笺敬奉。笺纸百张，幸置侍史，以供足下题名用耳。
挥烟露而吐珠玑，绾秋蛇伫见斯物，有荣遇矣。慎毋
曰“此秀才人情也。”

《送藤枕》有客自羊城来，得藤枕一转奉足下。“虽无文
彩翻蝴蝶，堪入梅花伴卧龙。”

《谢惠酒》“分坐上之千锺，邻瓮应无吏部；馈尊前之斗
酒，宾筵端有醉人。烛烧金凤如年，春泛玉舡似海。百
年三万日，倾倒鹦鹉鸬鹚一举屡十觞，炊剪黄粱春
韭，放开金盏，梨花拂梦底之云；指点银瓶，桃叶浮歌
中之月。刘伶若以酒而为帝，不佞须封醉乡之侯。”
《谢惠领绢息香》，袜线匪才，岂曰诸儒之领袖；蕙兰非
质，敢云至德之馨香。过承罗绮之分温，遂免海邦而
逐臭。机分宫锦，觉盼睐以生光。剂染御炉，恍飘飖而
飞润。藏之什袭，谢以三薰。

《谢惠新茶》“拣分雀舌，赐出龙团。开谏议之缄，有同面
见；好李生之客，不惮手煎。岂直破闷搜肠，更堪轻身
换骨。镂金黄于饼上，命樵青于竹中。候蟾背之分香，
三沸成于活火。观虾目之涌浪，一壶汲于石城。”惊读
书春困之眠，疗饮酒宿酲之渴。刘琨真茶之札，乌用
十行；苏子风松之歌，敬当三复。

《谢惠灯果酒菜》灿烂双灯，侈分金屋之耀；旨甘百果，
多移琼树之珍。醑新酿而色夺襄流，虀初成而味逾
汉脯。谨将尺素，用谢新恩。

《谢送纸》“墨染鸦青，价高祇为三都贵；银流鹄白，名重
还因十样新。夜案频铺写句，愧无象管。晴窗细卷求
诗，好捧玉纤，谩云用世。文章架上，且开秦甸月。第曰
才书姓氏，笔头题破锦江春。”画虎不成，去骚甚远。勉
学黄鲁直“云门之咏，用酬王炳之玉版之遗。”

《谢送笔》封肇管城，符剖三秦之建；名传毛颖，文起八
代之衰。纵横独扫千军，错落能惊四座。插架弓鞘，健
涵武库之紫电。清霜落纸，龙蛇惊跃。词宗之“腾蛟起
凤，我不能献蓬莱之赋，君岂愿抄种树之篇。”毳居后，
桀居前，深藏窍妙动书左，言书右，显示箴规。聊泚墨
以占言，敬望阍而致谢。

《谢送墨》“万杵鱼胞，文彩资乎毛颖；十分翠色，精神寄
于楮生。圣人之文，惊潘君之白璧；天下之宝，贵李氏
之黄金。绛人从新安而来，客卿以故交而至。吐气结楼台之状，腾跃喷青紫之光。”问其能，曰：“写字题诗真
我事。”叩其应，曰：“摛毫落纸付他人，飞动鼠须。笔势染
时虹气见；研磨龙尾，砚痕干处月轮高。拜嘉目睛之
小儿，敬谢《元香》之太守。”

《谢送砚》“梦吟凤咮之铭，忽拜马肝之赐。传为四宝，擅
四绝于人间；延之文房，益三友于坐侧。来玉女之睥
睨，托金爵于岧峣。影动龙蛇之飞，任向毛生呼作侣；
视开鸲鹆之眼，却教陶氏让如兄。彩翰锦鲜，皎皎穿
云之月；玉蜍光净，团团弄水之荷。含为观德之资，是
得养生之道。夜际神光于天地，老磨忠义之文章。”
《谢送扇》敬捧庄辞，欣传彩箑。五明丽制，映三春雉尾
之斑。百绮新妆，来万里羊肠之道。幸卷舒于畏日，获
披拂于仁风。惠出裁成，似握锦江之月。凉生怀袖，疑
分玉井之冰。〈又〉“云霞散彩，纨绮澄晖，仁风久被于故
人，明月忽投于太守。湘筠破玉，得披掌上之清凉；蜀
茧飞霜，何惮人间之酷暑。其为感佩，未易掞裁。
谢惠香饼，糅玟瑰而埒英，幽芳斯远；撷梅花而屑脑，
酷烈无加。鸠林旁猎于群芳，轨法精严于百和。都梁
作体，甲煎为资。既越邻以外腾，忽逆风而直上。鸾鹤
纷乎翔汉，云霞蔼乎下庭，去床笫十日犹闻，拂巾角
经月不散，蟠夔添烬，睡鸭萦烟，畅我鼻根，感君馨德，
谢梅花纸帐恭承嘉贶，宛惬素心展舒，睹纸帐清裁，
循玩识梅花巧绘红芳掞藻，不侔艳质英葩；白茧垂
云，雅胜冰绡霞縠，江南春色，一枝先逗，挂床头、庾岭
寒威，万厦奇温，生幄底，黄粱睡熟，黑甜拟到华胥。红
旭腾”高，虚白未开户牖。梦回清晓，惊看疏影枕横斜；
醉倚黄昏，拟惹暗香衾馥郁。起居朝夕，长偕素质亭
亭，阅历冬春。《雅觑》玉光煜煜，月明林下，伴婵娟而魂
魄亦清；雪满山中，偃侧理而寝兴不恶。投非桃李，惭
无琼玖以为酬；契托金兰，虽蒙车马而不拜。

《谢送衣段》词非黄绢，鬓有素丝。鹑悬结以为衣，既一
穷之彻骨。凤颠倒而在褐，纷群雅以号寒。“仁哉螺浦
之元侯，宠以鹅溪之重贶。一家蒙赐，九顿登嘉。春服
既成，获共童子咏游之乐；绨袍犹在，永怀故人眷恋
之情。欲往谢以抠衣，恐徒劳于倒屣。用黔尺楮，以白
寸忱。”

《谢送豆酒》“草乏扬元，孰来问奇之载；诗非李白，安得
论文之杯。焚醉籍于秦坑，无以为也；囚酒星于天狱，
将焉用之。公遗我以曲生”，仆自戏曰：“醉士岂是杯中
神圣，还知醉里乾坤。取酿兰亭，堪效右军之曲水；分
甘桑落，载赓庾信于蒲城官之衙，却有瑞人邻之舍。
可无吏部厌饫太平之禄，浩歌既醉之章。”

《谢送魦鱼翅》辱拜羽笺，宠颁鳞族。眷彼玉䲡之鼓翅，
翻看浪击千层。探玆银鹿之开囊，鼎列海珍一品。釜
鬵为政，歌鱼丽且献鲿魦。羽翼有资，跨龙门顿开头
角。

《谢送蟹》方快风期，遽惊雨别。烹鱼遗尺素，不遐尔音；
有蟹无监州，几负此梦。忽寒蒲之束缚，助残膏之纵
横。嚼雪两螯，未辨诚斋之赋；共月千里，不胜元度之
思。

谢惠诗宿，猎意古今，已树标于郢路；留神删述，复振
藻于艺林。广蒐乃见，兼才，远寄，奚当厚雅。谓“自三百
篇之后，何人再掇其精英。际此二千年之间，惟我独
穷其蕴奥。分门别类，如列宿之丽于空；戛玉敲金，若
钧天之奏于世。时时在手，字字沁心。顾此《琼玖》”之篇，
真如鼎吕之重。汉唐晋魏，何殊以雅以南？李杜曹王，
“曷问，为律为古。将彼二十八部，老我三十六旬。肃此
奉酬，不尽私悃。”

《谢雪中送酒》“瑞雪应期方起飞花之咏。朵云垂宠忽
颁酿柏之尊便觉寒邸之生光，亟羾柔笺而控谢。浅
斟低唱本非儒素之家风。饮醇挹清惟佩先生之厚
德。灯前禀布，草创凌兢”

谢惠米。晨起瓶粒正惭无可数，方惙惙心作恶，适承
香秔之辱，即命山童㔉绿桂，就松閴涤尘甑。炊之，觉
紫云缭绕，白玉璀璨，捧置石几，令沾沾喜欲颠也。咄
咄黄口小儿，当得共𫗦糜矣。顾此厚德，敢不永饱！《五
内》。

《谢惠鼓》佳鸟好音，兀然斜窗。据梧而听，似送一帘箫
管来也。春雷之贶，愧弟非卧龙不能振起。负此声之
殷殷奈何。

谢送画承手制《松鹤图》，可抚可招，公馀对之，饱饥饥
饱，醉醒醒醉，笔底江山，床头彝鼎，直可傲睨一世。
谢惠诗扇，承惠诗扇，若获奇璜，挥之清风来，诵之金
声奏，足下风声，从此籍籍于鄙人矣。

《谢送剑》：足下握灵阿之奇，傍日月，御双龙，云灿文章
以为锋，孔孟道德以为脊，《诗》《书》六艺以为镡，直气劲
节以为锷，雄视古今，谁云干将莫邪哉！乃茂先之剑，
不私雷焕。鄙人虽志怀国，而一剑之任，未知操割。足
下以烈士视之，敢不砺刃自最。按剑自奋者，非夫也。
《谢送历烛》。蒙惠春烛新书令“春光跃跃，眼前寒夜绵”
绵，客日悠悠，足下其启我春思矣谢惠琴冰弦，助我丝桐，何不布以阳春之调，俾比而
鼓之，乃以无弦见夸也？谓中郎有忌心乎？

《谢惠梳》，“不佞自总角。”徥尘：毛发种种耳。乃宠惠
以赫连之制爬梳，我滋垢殆尽矣。幸免蓬头之诮，何
悄满目之丝，《九顿》受之。

再谢惠画册。叶小景，用墨有仙气，对之如行桃花源
中。彼双鬟赤脚者，岂先生耶？尘心未尽，不能辞家远
游。异日倘遂渔人之愿，当诸乞大还丹矣。

《谢惠枕》，邯郸之梦，几熟黄粱，授枕之心，谅同此意。清
夜片时春梦，必飞度于故人之侧矣。岂止感游仙赐
耶。古言附谢。

《谢惠镜》，承惠明镜，鉴貌如对丰神，照心若见肝胆。古
人谓“千里面谈”，借此清辉相映矣。

《谢送履》儒履之惠，束我步趋，顿有青云冉冉生足下
也。敢漫踏京洛黄尘以污清惠哉！俟结袜以谢
谢惠炭琼屑飞空，客窗冷落。辱公分乌金，寒威顿减，
固知雪中炭胜锦上花也。

汉张衡《四愁诗》，“美人赠我金错刀，何以报之英琼瑶，
美人赠我锦绣段，何以报之青玉案，美人赠我貂襜
褕，何以报之明月珠，美人赠我青琅玕，何以报之双
玉盘。”

《古诗》“客从远方来，遗我一端绮。相去万馀里，故人心
尚尔。”

“客从远方来，赠我一端绮。文彩双鸳鸯，裁为合欢被。”
《晋陆机诗》。“愧无杂佩赠，良讯代兼金。”

《张载诗》：“美人遗我绿绮琴，何以赠之双南金。”

傅休奕诗：“美人赠我明月珠，何以报之比目鱼。美人
赠我苏合香，何以报之翠鸳鸯。”

宋谢惠连诗，“客从远方来，赠我鹄文绫，贮以相思箧，
缄以同心绳，裁为亲身服，著以俱寝兴。”

梁《沈约诗》：“若蒙丸丹赠，岂惧六龙奔。”

陶弘景诗：“山中何所有，岭上多白云。只可自怡悦，不
堪持赠君。”

《唐·高适诗》：“尚有绨袍赠，应怜范叔寒。”

岑参诗：“聊以玉壶赠，置之君子堂。”

独孤及诗：“谢君箧中绮端赠，何以报之长相思。”
宋王安石诗：“愧君绿绮虚投赠，更觉贫家报乏金。”
《秦观诗》：“美人绿绮烦遥赠，莫致南金增永吟。”

《吴师道》诗：“殷勤柳与张，有便常致讯。一朝得奇药，千
里转持赠。”

《左传僖公二十九年》“春，介葛卢来朝，舍于昌衍之上。
公在会，馈之刍米，礼也。”

僖公三十三年夏四月，晋败秦师于殽，获百里孟明
视、西乞术、白乙丙以归。文嬴请三帅使归就戮于秦，
公许之。先轸朝，问秦囚。公曰：“夫人请之，吾舍之矣。”先
轸怒，公使阳处父追之，及诸河，则在舟中矣。释左骖，
以公命赠孟明。

文公十三年晋人患秦之用士会也。乃使魏寿馀诱
士会士会行绕朝赠之以策曰：“子无谓秦无人吾谋
适不用也。”

襄公二十九年，季札聘于郑，见子产如旧相识，与之
缟带，子产献纻衣焉。

《昭公七年》，楚子享公于新台，使长鬣者相好以大屈，
既而悔之。薳启疆闻之，见公，公语之，拜贺。公曰：“何贺？”
对曰：“齐与晋越欲此久矣。寡君无适与也，而传诸君，
君其备御三邻，慎守宝矣，敢不贺乎？”公惧，乃反之。
《昭公十有三年》，叔鲋求货于卫，淫刍荛者。卫人使屠
伯馈叔向羹，与一箧锦，曰：“诸侯事晋，未敢携贰，况卫
任君之宇下，而敢有异志？刍荛者异于他日，敢请之。”
叔向受羹《反锦》，曰：“晋有《羊舌鲋》者，黩货无厌，亦将及
矣。为此役也，子若以君命赐之，其已！”客从之，未退而
禁之。

昭公十六年夏四月郑六卿饯宣子于郊宣子曰：“二
三君子请皆赋起亦以知郑志”子齹赋《野有蔓草》宣
子曰：“孺子善哉！吾有望矣。”子产赋《郑之羔裘》宣子曰：
“起不堪也。”子大叔赋《褰裳》宣子曰：“起在此敢勤子至
于他人乎！”子大叔拜宣子曰：“善哉！子之言是不有是
事其能终乎！”子游赋《风雨》子旗赋《有女同车》子柳赋
《萚兮》。宣子喜曰：“郑其庶乎！二三君子，以君命贶？起赋，
不出郑志，皆昵燕好也。二三君子，数世之主也，可以
无惧矣。”宣子皆献马焉，而赋《我将》。子产拜，使五卿皆
拜，曰：“吾子靖乱，敢不拜德？”宣子私觌于子产，以玉与
马，曰：“子命起，舍夫玉，是赐我玉而免吾死也。敢不籍
手以拜？”

定公六年秋八月宋乐祁言于景公曰：“诸侯唯我事晋今使不往晋其憾矣。”乐祁告其宰陈寅陈寅曰：“必
使子往”他日公谓乐祁曰：“唯寡人说子之言子必往”
陈寅曰：“子立后而行吾室亦不亡唯君亦以我为知
难而行也。”见溷而行赵简子逆而饮之酒于绵上献
杨楯六十于简子陈寅曰：“昔吾主范氏今子主赵氏。
又有纳焉，以杨楯贾祸，弗可为也已。然子死晋国，子
孙必得志于宋。”范献子言于晋侯曰：“以君命越疆而
使，未致使而私饮酒，不敬二君，不可不讨也。”乃执乐
祁。

《列子子》列子之齐，中道而反，遇伯昏瞀人。伯昏瞀人
曰：“奚方而反？”曰：“吾惊焉。恶乎惊？”曰：“吾食于十浆，而五
浆先馈。”伯昏瞀人曰：“若是，则汝何为惊已。”曰：“夫浆人
特为食羹之货，无多馀之赢，其为利也薄，其为权也
轻，而犹若是，而况万乘之主，身劳于国，而智尽乎事，
彼将任我以事，而效我以功，吾是以惊。”

《史记货殖传》：范蠡之陶为朱公，十九年之中，三致千
金，再分散与贫交疏昆弟。此所谓富好行其德者也。
《说苑复恩》：“吴赤市使于智氏，假道于卫。甯文子具纻
𫄨三百制，将以送之。大夫豹曰：‘吴虽大国也，不壤交，
假之道，则亦敬矣，又何礼焉’？甯文子不听，遂致之吴
赤市至于智氏，既得事，将归吴，智伯命造舟为梁。吴”
赤市曰：“吾闻之，天子济于水，造舟为梁；诸侯维舟为
梁。大夫方舟。方舟，臣之职也。且敬太甚，必有故。”使人
视之，视则用兵在后矣，将以袭卫。吴赤市曰：“卫假吾
道而厚赠我，我见难而不告，是与为谋也。”称疾而留，
使人告卫，卫人警戒。智伯闻之，乃止。

孔子之楚，有渔者献鱼，孔子不受。献鱼者曰：“天暑远
市，卖之不售，思欲弃之，不若献之君子。”孔子再拜受，
使弟子扫除，将祭之。弟子曰：“夫人将弃之，今夫子将
祭之，何也？”孔子曰：“吾闻之，务施而不腐馀财者，圣人
也。今受圣人之赐，可无祭乎？”

《韩诗外传》：孔子遭齐程木子于郯之间，倾盖而语，终
日。有间，顾子路曰：“由束帛十匹，以赠先生。”子路不对。
有间，又顾曰：“束帛十匹，以赠先生。”子路率尔对曰：“昔
者由也闻之于夫子，士不中道相见，女无媒而嫁者，
君子不行也。”孔子曰：“夫《诗》不云乎：‘野有蔓草，零露漙
兮。有美一人，清扬婉兮。邂逅相遇，适我愿兮’。且夫齐
《程木子》，天下之贤士也。吾于是而不赠，终身不之见
也。大德不逾闲，小德出入可也。”

《孔丛子记义》篇：“季桓子以粟千锺饩夫子，夫子受之
而不辞，既而以颁门人之无者。子贡进曰：‘季孙以夫
子贫故致粟，夫子受之而以施人，无乃非季孙之意
乎’？子曰：‘何’？对曰：‘季孙以为惠也’。子曰：‘然，吾得千锺，所
以受而不辞者，为季孙之惠，且以为宠也’。”夫受人财，
不以成富，与季孙之惠于一人，岂若惠数百人哉？
《公仪篇》：子思居贫，其友有馈之粟者，受二车焉。或献
樽酒束修，子思弗为当也。或曰：“子取人粟而辞吾酒
脯，是辞少而取多也。于义则无名，于分则不全，而子
行之，何也？”子思曰：“然伋！不幸而贫于财，至乃困乏，将
恐绝先人之祀。夫以受粟，为周之也，酒脯则所以饮
宴也。方乏于食而乃饮宴，非义也。吾岂以为分哉？”度
义而行也。或者担其酒脯以归，

《抗志篇》：卫公子交馈马四乘于子思曰：“交不敢以此
求先生之欢，而辱先生之洁也。先生久降于鄙土，盖
为宾主之饩焉。”子思曰：“伋寄命以来，度身以服卫之
衣，量腹以食卫之粟矣。又且朝夕受酒脯及祭燔之
赐，衣食已优，意气已定，以无行志，未敢当车马之贶。
礼虽有爵赐，人不逾父兄，今重违公子之盛旨，则有
失礼之僭焉，若何？”公子曰：“交已言于君矣。”答曰：“不可。
为人子者，三赐不及车马。”公子曰：“我未之闻也，谨受
教。”

《说苑》：田子方使人遗子思狐白之裘，恐其不受，因谓
之曰：“吾与之也，如弃之。”子思辞曰：“伋闻妄与不如遗
弃于沟壑。伋虽贫，不忍以身为沟壑也。”

《春秋后语》：邯郸之北有苏人侯，苏秦往说之，苏人侯
送以黄金百镒。其家丞见曰：“君侯之与客无故旧，而
送之百镒，其说可得闻耶？”苏人侯曰：“客天下辩士，立
谈之间，每夺吾地而复归之。吾地虽小，岂直百金？”
《汉书。朱建传》：建为人辩，辟阳侯欲知建，建不肯见。及
建母死，贫未有以发丧，方假貣服具。辟阳侯乃奉百
金税。列侯贵人以辟阳侯故往赙，凡五百金。

《郑当时传》：“当时为大司农，戒门下：客至，亡贵贱执宾
主之礼。性廉，又不治产卬，奉赐给诸公。然其馈遗人，
不过具器食。”

《西京杂记》：“公孙弘以元光五年为国士所推，上为贤
良。国人邹长倩以其家贫，少自资致，乃解衣裳以衣
之，释所著冠履以与之。又赠以刍一束，素丝一襚，扑
满一枚，书题遗之曰：‘夫人无幽显，道在则为尊，虽生
刍之贱也，不能脱落君子，故赠君生刍一束’。”诗人所
谓“生刍一束，其人如玉，五丝为𦈙，倍𦈙为升，倍升为
织，倍织为纪，倍纪为緵，倍緵为襚”，此自少之多，自微至著也。类士之立功勋，故赠君素丝一襚。《扑满》者，以
土为器，以蓄钱具，其有入窍而无出窍，满则扑之。土，
粗物也，钱，重货也，入而不出，积而不散，故扑之。士有
聚敛而不能散者，将有扑满之败，可不诫欤？故赠君
扑满一枚。猗嗟盛欤，山川修阻，加以“风露，次卿足下，
勉作功名。窃在下风，以俟嘉誉。”弘答，烂败不存。
朱买臣为会稽太守，怀章绶至舍亭，而国人未知也。
所知钱勃见其暴露，乃劳之曰：“得无罢乎？”遗以纨扇。
买臣至郡，引为上客。

《司马相如自叙传》：“相如拜中郎将，至蜀，蜀太守以下
郊迎，县令负弩矢先驱，蜀人以为宠。于是卓王孙临
卭诸公，皆因门下献牛酒以交驩。”
《后汉书卓茂传》：“茂为密令，人有言部亭长受其米肉
遗者，茂辟左右问之曰：‘亭长为从汝求乎？为汝有事
属之而受乎？将平居自以恩意遗之乎’？人曰：‘往遗之
尔’。茂曰：‘遗之而受，何故言耶’？”

《王丹传》：丹资性方洁，疾恶彊豪。时河南太守同郡陈
遵，关西之大侠也，其友人丧亲，遵为护丧事，赙助甚
丰。丹乃怀缣一匹，陈之于主人前曰：“如丹此缣，出自
机杼。”遵闻而有惭色。

《东观记》：杜林与马援同乡里，素相亲厚。援从南方还，
时林马适死，援令子持马一匹遗林曰：“朋友有车马
之馈，可且以备之。”林受之，居数月，林遣子奉书曰：“将
军内施九族，外有宾客，望恩者多，林父子两人食列
卿禄，当有盈，今送钱五万。”援受之，谓子曰：“人当以此
为法，是杜伯山所以胜我也。”

《后汉书第五伦传》：或问伦曰：“‘公有私乎’？对曰：‘昔人有
与吾千里马者，吾虽不受，每三公有所选举，心不能
忘，而亦终不用也。岂可谓无私乎’？”

《李恂传》：“恂复征拜谒者，使持节，领西域副校尉。西域
殷富，多珍宝，诸国侍子及督使贾胡数遗恂奴婢宛
马、金银香罽之属，一无所受。”

《张奂传》：“奂为将帅，果有勋名。董卓慕之，使其兄遗缣
百匹，奂恶卓为人，绝而不受。”

《酒谱》：“汉末政在奄宦，有献西凉州葡萄酒十斛于张
让者，立拜凉州刺史。”

《益都耆旧传》：杨田为成都文学掾，少治《易》，晓占候，忽
有风起，太守问田，答曰：“南方有荐木实者，色黄赤。”顷
之，五官掾献橘数包。

《世说补》：孔文举在北海时，教高密令曰：“志士邓子然
告困焉，得爱釜庾之间，以伤烈士之心。”与豆三斛，后
乏复言。

闵仲叔含菽饮水，世称节士老病家贫不能得肉日
买猪肝一片屠者或不肯与安邑令闻之敕吏常给
焉仲叔怪问其故叹曰：“闵仲叔岂以口腹累安邑邪”
遂去客沛。

《高士传》：“仲叔同郡周党贞介之士，见仲叔食无菜，遗
之生蒜。仲叔曰：‘我欲省烦耳，食更作烦邪’？受而不食。”
《吴志鲁肃传》：“肃富于财，性好施与。周瑜为居巢长，将
数百人，故过候肃，并求资粮。肃家有两囷米，各三千
斛，肃乃指一囷与周瑜。”

《世说新语》：人饷魏武一杯酪，魏武啖少许，盖头上题
“合”字以示众，众莫能解。次至杨修，修便啖，曰：“公教人
啖一口也，复何疑。”

梁祚魏国统初，太祖过故人吕伯奢也，遂行。日暮，道
逢二人容貌威武，太祖避之路，二人笑曰：“观君有奔
惧之色，何也。”太祖始觉其异，乃悉告之。临别，太祖解
佩刀与之曰：“以此表吾丹心，愿二贤慎勿言。”

名。《剑记。文士传》：“杨修举孝廉，历丞相府主簿，总知内
外事，皆称意。魏文帝以下争与之交好。修以宝剑与
文帝，帝佩之，语人曰：‘此杨修剑也’。其重修如此。”
《世说补》：“华子鱼从会稽还都，宾客旧故，赠遗累数百
金，子鱼皆无所拒，密各题识。临去语众人曰：‘本无拒
诸君之心，而所受遂多，单车远行，将无以怀璧为罪，
愿为之计’。”众乃各留所赠。

《蜀志》注《费祎别传》：“孙权以手中常所执宝刀赠之，祎
答曰：‘臣以不才，何以堪明命？然刀所以讨不庭、禁暴
乱者也。但愿大王勉建功业，同奖汉室，臣虽暗弱，终
不负东顾’。”

《晋书杜预传》：预都督荆州，在镇数饷遗洛中贵要。或
问其故，预曰：“吾但恐为害，不求益也。”

《羊祜传》：祜与陆抗相对，使命交通，抗称祜之德量，虽
乐毅诸葛孔明不能过也。抗尝病，祜馈之药，抗服之
无疑心。人多谏抗，抗曰：“羊祜岂鸩人者？”

《世说新语》：“王戎为侍中，南郡太守刘肇遗筒中笺布
五端。戎虽不受，厚报其书。”

《世说》：补鬲令袁毅，在政贪浊，馈遗朝贵以营誉。尝遗
山巨源丝百斤，巨源不欲为异，受之，命悬之梁。后毅
事露，案验众官吏至，巨源于梁上得丝，已数年，尘埃
封印如故。

《燕书》：高祖少有大度，雄略杰出。晋安北将军张华镇蓟，忽御诸部，高祖童冠往见，华甚异之，谓高祖曰：“君
必为命时之器，匡时济难者也。”脱所著帻簪以遗高
祖，结殷勤而别。

《世说》：补王丞相，常悬一麈尾著帐中。后殷中军来，乃
取之与中军，曰：“今以遗汝。”

《晋书陶侃传》：“侃为荆州刺史，有奉馈者，皆问其所由，
若力作所致，虽微必喜，慰赐参倍。若非理得之，则切
厉诃辱，还其所馈。”

《王羲之传》：山阴道士养好鹅，羲之求之，道士云：“为写
《道德经》，当举群相赠。”写毕，笼鹅而去。

《世说新语》：“南阳刘𬴊之，高率，善史传，隐于阳岐。于时
苻坚临江，荆州刺史桓冲将尽𬣙谟之益，征为长史。
遣人船往迎，赠贶甚厚。𬴊之闻命，便升舟，悉不受所
饷，缘道以乞穷乏，比至上明，亦尽一见冲，因陈无用，
翛然而退居阳岐，积年，衣食有无，常与村人共值己
匮乏，村人亦如之，甚厚，为乡闾所安。”

《后燕录》：王猛伐洛阳，将发，谓慕容垂曰：“吾将扩清东
夏，或为东川之别，卿将何以为赠，使我睹物思人。”垂
以佩刀遗之。

《前秦录》：慕容冲进逼长安，苻坚遣使送锦袍一遗冲。
使者称有诏：古人交兵，使在其间。卿远来草创，得毋
劳乎？今送一袍，以明本怀。朕于卿恩分如何，而于一
朝忽为此变。

《世说新语》：庾征西大举征胡，既成行止，镇襄阳。殷豫
章与书，送一折角如意以调之。庾答书曰：“得所致虽
是败物，犹欲理而用之。”

《世说》：补：王悦之少厉清操，为吏部郎时，邻省有会同
者，遗之饼一瓶，辞不受，曰：“所费诚复小小，然少来不
欲当人之惠。”

顾常侍清介持操，为廷尉正。时冬服单薄，寺卿蔡子
度谓人曰：“我欲解身上襦与顾郎，恐顾郎难衣食者。”
竟不敢遗之。

郭文举入吴兴，馀杭山穷谷中，倚木于树，苫覆而居，
都无壁障。馀杭令顾飏赠以韦裤褶一具，文举不纳，
使者置室中而去，乃至衣烂，竟不服用。

《世说新语》：王修龄尝在东山，甚贫乏。陶胡奴为乌程
令，送一船米遗之，却不肯取直，答语王修龄：“若饥，自
当就谢仁祖索食，不须陶胡奴米。”

刘真长、王仲祖共行，日旰未食。有相识小人贻其餐
肴，案甚盛，真长辞焉。仲祖曰：“聊以充虚，何苦辞？”真长
曰：“小人都不可与作缘。”

《晋阳秋》：袁宏字彦伯，谢安赏其机捷辩速。自吏部郎
出为东阳郡，乃祖之于冶亭。时贤皆集，安欲卒迫试
之，执手将别，顾左右取一扇而赠之，宏应声答曰：“辄
当奉扬仁风，慰彼黎庶。”合坐叹其要捷。

《世说新语》：卫江州在寻阳，有知旧人投之，都不料理，
唯饷王不留行一斤。此人得饷便命驾。李弘范闻之
曰：“家舅刻薄，乃复驱使草木。”

《贤奕编》：王恭从会稽还，王大看之，见其坐六尺簟，因
语恭：“卿东来故应有此物，可以一领及我。”恭无言，大
去后，即举所坐者送之，既无馀席，便坐荐上。后大闻
之，甚惊曰：“吾本谓卿多故求耳。”对曰：“丈人不悉恭，恭
作人无长物。”

《晋书范宣传》：宣字宣子，洁行廉约。豫章太守韩伯遗
绢百匹，不受；减五十匹，复不受；至一匹，终不受。韩后
与范同载，就车中裂二丈与范云：“‘人宁可使妇无裈
耶’？范笑而受之。”

《陶潜传》：“潜躬耕自资，遂抱羸疾。江州刺史檀道济往
候之，潜偃卧瘠馁有日矣。道济饱以粱肉，麾而去之。”
《宋书颜延之传》：“延之为始安郡，经过日日造陶潜。每
往必酣饮致醉，临去，留二万钱与潜，潜悉送酒家，稍
就取酒饮。”

《南史朱修之传》：“修之以功封南昌县侯，立身清约，百
城贶赠，一无所受。”

《荆州记》：陆凯与范晔为友，江南寄梅花一枝，来诣长
安，与晔并赠。诗曰：“折梅逢驿使，寄与陇头人。江南无
所有，聊赠一枝春。”

《谐噱录》：江夏王义恭，性爱古物，常遍就朝士求之。侍
中何勗已有所送，而王征索不已，何甚不平。尝出行，
于道中见狗枷犊鼻，乃命左右取之还，以箱擎送之，
笺曰：“承复古物，今奉李斯狗枷，相如犊鼻。”

《世说：补》：孔中丞在都，弟道存为江夏内史。时东土旱
俭，都下米贵。道存虑中丞贫乏，遣吏载五百米饷之。
中丞呼吏语曰：“我在彼三载，去之日不办有路粮，郎
至未几何缘得有此米？可载还。”吏白：“自古无有载米
上水者。”中丞不听，竟载还江夏。

刘凝之隐居荆州，适岁俭，衡阳王饷钱十万，凝之大
喜，持钱至市门，见有饥色者，悉分与之，俄顷都尽。
王元泽数岁时，客有以一獐一鹿同笼以献，问元泽
何者是獐，何者为鹿，元泽实未识，良久对曰：“獐边者
是鹿，鹿边者是獐。”客大奇之《南史刘怀珍传》：宋孝武世，齐高帝为舍人，怀珍为直
阁，相遇早旧。怀珍假还青州，高帝有白骢马，啮人不
可骑，送与怀珍别。怀珍报上百匹绢。或谓怀珍曰：“萧
公此马不中骑，是以与君耳。君报百匹，不亦多乎？”怀
珍曰：“萧君局量堂堂，宁应负人此绢？吾方欲以身名
托之，岂计钱物多少！”

《萧思话传》：“思话长子惠开，拜益州剌吏。初，府录事参
军刘希微负蜀人债将百万，为债主所制，未得俱还。
惠开与希微共事不厚，而厩中凡有马六十匹，悉以
乞希微偿债。其意趣不常如是。”

《世说补》：齐高帝镇东府，时虞玩之为少府，蹑履造席。
高帝取屐视之，讹黑斜锐蒵断，以芒接之。因问：“卿此
屐已几载？”玩之曰：“初释褐时买之，著已三十年。”高帝
咨嗟，因为赠屐，玩之不受，问其故，答曰：“公之赐，恩华
俱重，但遗簪敝履，复不可遗。”帝称善久之。

《南齐书张融传》：“融字思光，吴郡人。祖袆，父畅。融年弱
冠，道士陆修静以白鹭羽麈尾扇遗融曰：‘此既异物，
以奉异人’。”

《南史。庾易传》：易志性恬静，不交外物。齐临川王映临
州，表荐之，饷麦百斛，易谓使人曰：“走”“采麋鹿之伍，
终岁鲜毛之衣，驰骋日月之车，得保自耕之禄，于大
王之恩亦已深矣。”辞不受。

《卞彬传》：广陵高爽，博学多材。刘蒨为晋陵县，爽经途
诣之，了不相接，爽甚衔之。俄而爽代蒨为县，蒨遣迎
赠甚厚。爽受饷，答书云：“高晋陵自答。”人问其所以，答
云：“刘蒨饷晋陵令耳。”何关爽事？

《茹草。纪事》：沈𫖮逢齐末兵荒，家人并日而食，或有馈
其粱肉者，闬门不受，唯菜莼荇根供食，以樵采自资。
《南史曹武传》：武为散骑常侍，右卫将军。武虽武士，颇
有知人鉴。梁武及崔慧景之在襄阳，于时崔方贵盛，
武性俭啬，无所饷遗，独馈梁武，谓曰：“卿必大贵，我当
不及见。今以弱子相托。”每密送钱物并好马。时帝在
戎，多乏，就武换借，未尝不得，遂至十七万。及帝即位，
忘其惠。天监二年，帝忽梦如田塍，下行两边，水深无
底。梦中甚惧，忽见武来负武。帝得过，曰：“卿今为天下
主，乃尔忘我顾托之言邪？我儿饥寒无衣，昔所换十
七万，可还其市宅。”帝觉，即使主书送钱还之，使用市
宅。

《刘虬传》：虬子之遴，字思贞。始武帝于齐代为荆府谘
议，时之遴父虬隐在百里洲，早相知闻。帝偶匮乏，遣
就虬换谷百斛。之遴时在父侧曰：“萧谘议踬士，云何
能得舂？愿与其米。”虬从之。及帝即位，尝怀之。

《姚察传》：察历度支吏部二尚书。察自居显要，一不交
通。尝有私门生不敢厚饷，送南布一端，花𦈌一匹。察
谓曰：“吾所衣著，止是麻布蒲𦈌，此物于吾无用，既欲
相接款，幸不烦尔。”此人逊请，察厉色驱出，自是莫敢
馈遗。

《北史胡叟传》：“蜀沙门法成率僧数千人，铸丈六金像。
宋文帝将加大辟，叟闻之，即赴丹阳启申其美，遂免
法成遗其珍物，价直千馀匹，叟一无所受。”

《薛安都传》：“安都少骁勇，善骑射，颇结轻侠，诸兄患之，
安都乃求以一身分出，不取片资，兄许之，居于别厩，
远近交游者争有送遗，马牛衣服什物，充满其庭。”
《尔朱荣传》：“荣父新兴，太和中为酋长，畜牧蕃息。每入
朝，诸公王朝贵竞以珍玩遗之，新兴亦报以名马。”
《郑羲传》：“羲多所受纳，政以贿成。性又啬吝，人有礼饷
者，不与杯酒脔肉，而西门受羊酒，东门沽卖之。”
《魏书薛真度传》：“真度子怀吉，为汾州剌史，卒赠平北
将军。怀吉本不厉清节，及为汾州，偏有聚纳之响。自
以支庶，饵诱胜己，共为婚姻，多携亲戚，悉令同行，兼
为之弥缝，恣其取受。而将劳宾客，曲尽物情，送去迎
来，不避寒热。性少言，每有接对，但嘿然而退。既”指授
先期人马之数，左右密已记录。俄而酒馔相寻，刍粟
继至。逮于将别，赠以钱缣，下及厮佣，咸过本望。其延
纳贵贱如此。

《北史汝南王悦传》：“清河王怿为元叉所害，悦了无仇
恨之意，乃以桑落酒候伺之，叉以为侍中。”

《袁翻传》：翻弟子聿修，在官廉谨，当时少匹。魏齐世，台
郎多不免交通饷馈。初，聿修为尚书郎十年，未尝受
升酒之遗。尚书邢邵与聿修旧款，每省中语戏，常呼
聿修为清郎。大宁初，聿修以太常少卿出使巡省，仍
令考校官人得失。经兖州，时邢邵为刺史，别后送白
䌷为信，聿修不受，与邢邵书云：“今日仰过，有异常行。
瓜田李下，古人所慎，愿得此心，不贻厚责。”邵亦欣然
领解。报书云：“老夫忽忽，意不及此，敬承来旨，吾无间
然。弟昔为清郎，今日复作清卿矣